Aggett se dood vier dekades later weer ondersoek(Foto: Johnnic Library/Google Arts and Culture) Die ondersoek na die dood van die anti-apartheidsaktivis, dr. Neil Aggett, is Maandag sowat 38 jaar ná sy dood heropen. Dit volg ná sy familie en regsverteenwoordigers versoek het dat die omstandighede rakende sy dood wéér onder die loep geneem moet word. Aggett se liggaam is op 5 Februarie 1982 in sy sel in die John Vorster-gevangenis in Johannesburg aangetref. Daar is destyds beslis dat Aggett selfmoord gepleeg het. Sy familie glo egter dat daar vuilspel betrokke was. Aggett was ŉ mediese dokter en vakbondaktivis. Dié nuwe ondersoek na Aggett se dood kom midde die vervolging van Joao “Jan” Rodrigues (80). Dié voormalige veiligheidspolisielid word vervolg in verband met die dood van die apartheidsaktivis Ahmed Timol. Rodrigues het hom in Oktober verlede jaar tot die appèlhof gewend in ŉ hernieude poging om sy vervolging permanent te laat staak. Die Nasionale Vervolgingsgesag (NVG) het gesê die uitspraak bevestig dat mense wat tydens die apartheidsera misdade gepleeg het, nie vervolging kan ontduik op grond van hoe lank terug die misdade plaasgevind het nie. Die Suid-Afrikaanse minister van justisie het kort daarna aangekondig hulle sal onopgeloste moorde op anti-apartheidsaktiviste onder die loep neem sodat geregtigheid kan geskied. Minstens 73 politieke gevangenes is glo tussen 1963 en 1990 in polisie-aanhouding dood.